RML จ่อเปิดตัวคอนโดฯ 2 โครงการ หนุนรายได้ปี 62 โตเข้าเป้า 8 พันลบ.
RML จ่อเปิดตัวคอนโดฯ 2 โครงการ หนุนรายได้ปี 62 โตเข้าเป้า 8 พันลบ.
RML จ่อเปิดตัวคอนโดฯ 2 โครงการ หนุนรายได้ปี 62 โตเข้าเป้า 8 พันลบ.
21 ส.ค. 2562

นายไลโอเนล ลี ประธานเจ้าหน้าที่บริหาร บริษัท ไรมอน แลนด์ จำกัด (มหาชน) หรือ RML เปิดเผยว่า ในช่วงครึ่งปีหลัง 2562 บริษัทเตรียมเปิดตัวคอนโดมิเนียม 2 โครงการคือ เดอะ ลอฟท์ ราชเทวี และโครงการคอนโดมิเนียม ระดับอัลตร้าลักซ์ชัวรี่ส์ ในซอยสุขุมวิท 38 ใกล้สถานีรถไฟฟ้าบีทีเอส ทองหล่อ ซึ่งเป็นการร่วมทุนโครงการที่ 3 ระหว่างบริษัท และ Tokyo Tatemono Asia Pte. Ltd.
อย่างไรก็ตาม ในปีนี้บริษัทยังคงคาดว่ารายได้จะทำได้ตามเป้าหมายที่ตั้งไว้คือ 5,000 ล้านบาท เนื่องจากในช่วงครึ่งปีหลังเตรียมโอนโครงการ เดอะ ลอฟท์  อโศก ที่เหลืออยู่ และโครงการ เดอะ ลอฟท์สีลม ที่ขายแล้ว 80% และจะสร้างเสร็จพร้อมโอนในไตรมาส 4 ของปีนี้
สำหรับผลการดำเนินงานของบริษัท ในไตรมาส 2/2562 งวด 3 เดือน มีกำไรสุทธิอยู่ที่ 61.24 ล้านบาท เพิ่มขึ้นจากงวดเดียวกันของปีก่อนที่ทำได้ 38.24 ล้านบาท ส่วน 6 เดือนแรกปีนี้มีกำไรสุทธิอยู่ที่ 161.16 ล้านบาท จากงวดเดียวกันของปีก่อนขาดทุน 29.66 ล้านบาท เนื่องจากบริษัทมียอดขายรอโอน (Backlog) ทยอยรับรู้รายได้เข้ามาอย่างต่อเนื่อง ณ วันที่ 30 มิถุนายน 2562 มี Backlog อยู่ที่ 8,012.4 ล้านบาท นอกจากนี้ยังรับรู้รายได้จากธุรกิจอาหารและเครื่องดื่ม รายได้อื่นๆ รายได้พิเศษจากการขายที่ดินและเงินทุนในบริษัทย่อยเข้ามาสนับสนุน
“ในเดือนมิถุนายนที่ผ่านมาประเทศไทยมีการจัดตั้งรัฐบาลชุดใหม่ ซึ่งเป็นปัจจัยบวกที่สนับสนุนภาพลักษณ์ความมีเสถียรภาพของประเทศ ท่ามกลางความผันผวนของสถานการณ์โลก เมื่อประกอบกับเป้าหมายของรัฐบาลในการดึงดูดนักลงทุนจากต่างประเทศให้เข้ามาในประเทศไทย โดยการเร่งลงทุนโครงการขนาดใหญ่ด้านการคมนาคมและสร้างสาธารณูปโภคขั้นพื้นฐานในประเทศแล้ว ซึ่งบริษัทยังคงมีมุมมองที่เป็นบวกต่อสถานการณ์อสังหาริมทรัพย์ในประเทศไทยในระยะยาว โดยเฉพาะความต้องการที่อยู่อาศัยรวมไปถึงอาคารสำนักงานที่มีคุณภาพสูง” นายไลโอเนล ลี กล่าว